CELEX: 32019D0212(02)
Language: el
Date: 2019-02-11 00:00:00
Title: Εκτελεστική απόφαση της Επιτροπής, της 11ης Φεβρουαρίου 2019, σχετικά με την κίνηση της διαδικασίας προσωρινής αναστολής των δασμολογικών προτιμήσεων που παρέχονται στο Βασίλειο της Καμπότζης, δυνάμει του άρθρου 19 του κανονισμού (ΕΕ) αριθ. 978/2012

12.2.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  C 55/11
               
            
         ΕΚΤΕΛΕΣΤΙΚΗ ΑΠΟΦΑΣΗ ΤΗΣ ΕΠΙΤΡΟΠΗΣ
         της 11ης Φεβρουαρίου 2019
         σχετικά με την κίνηση της διαδικασίας προσωρινής αναστολής των δασμολογικών προτιμήσεων που παρέχονται στο Βασίλειο της Καμπότζης, δυνάμει του άρθρου 19 του κανονισμού (ΕΕ) αριθ. 978/2012
         (2019/C 55/07)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 978/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, για την εφαρμογή συστήματος γενικευμένων δασμολογικών προτιμήσεων και την κατάργηση του κανονισμού (ΕΚ) αριθ. 732/2008 (1), και ιδίως το άρθρο 19 παράγραφος 3,
         Έπειτα από διαβούλευση με την επιτροπή γενικευμένων δασμολογικών προτιμήσεων,
         Εκτιμώντας τα ακόλουθα:
         
                     (1)
                  
                  
                     Ο κανονισμός (ΕΕ) αριθ. 978/2012 παράρτημα VIII μέρος Α περιλαμβάνει κατάλογο των κύριων συμβάσεων των Ηνωμένων Εθνών (ΟΗΕ) και της Διεθνούς Οργάνωσης Εργασίας (ΔΟΕ) για τα ανθρώπινα δικαιώματα και τα δικαιώματα των εργαζομένων.
                  
               
                     (2)
                  
                  
                     Το άρθρο 19 παράγραφος 1 του κανονισμού (ΕΕ) αριθ. 978/2012 προβλέπει την προσωρινή αναστολή του ειδικού καθεστώτος κινήτρων που προβλέπεται στο άρθρο 1 παράγραφος 2 του εν λόγω κανονισμού, για όλα ή για ορισμένα προϊόντα καταγωγής δικαιούχου χώρας, για λόγους σοβαρής και συστηματικής παραβίασης των αρχών που αναφέρονται στις συμβάσεις οι οποίες απαριθμούνται στο παράρτημα VIII μέρος Α.
                  
               
                     (3)
                  
                  
                     Εκθέσεις, δηλώσεις και πληροφορίες του ΟΗΕ και της ΔΟΕ που έχει στη διάθεσή της η Επιτροπή, καθώς και άλλες δημόσια διαθέσιμες εκθέσεις και πληροφορίες από άλλες συναφείς πηγές (2), επισημαίνουν σοβαρές και συστηματικές παραβιάσεις εκ μέρους της Καμπότζης των αρχών, ιδίως, του διεθνούς συμφώνου για τα ατομικά και πολιτικά δικαιώματα, του διεθνούς συμφώνου για τα οικονομικά, κοινωνικά και πολιτιστικά δικαιώματα, της σύμβασης περί συνδικαλιστικής ελευθερίας και προστασίας του συνδικαλιστικού δικαιώματος, αριθ. 87, και της σύμβασης περί εφαρμογής των αρχών του δικαιώματος οργανώσεως και συλλογικής διαπραγματεύσεως, αριθ. 98.
                  
               
                     (4)
                  
                  
                     Η Επιτροπή εξέτασε τις διαθέσιμες πληροφορίες και διαπίστωσε ότι συντρέχουν επαρκείς λόγοι που να δικαιολογούν την έναρξη της διαδικασίας προσωρινής αναστολής των δασμολογικών προτιμήσεων που παρέχονται δυνάμει του άρθρου 1 παράγραφος 2 του κανονισμού (ΕΕ) αριθ. 978/2012. Η διαδικασία θα επιτρέψει περαιτέρω στην Επιτροπή να εξακριβώσει αν η προσωρινή αναστολή του ειδικού καθεστώτος κινήτρων είναι δικαιολογημένη,
                  
               ΑΠΟΦΑΣΙΖΕΙ:
         
            Άρθρο 1
            Κινείται η διαδικασία που προβλέπεται στο άρθρο 19 του κανονισμού (ΕΕ) αριθ. 978/2012 για την προσωρινή αναστολή των δασμολογικών προτιμήσεων που παρέχονται στο Βασίλειο της Καμπότζης σύμφωνα με το άρθρο 1 παράγραφος 2 του εν λόγω κανονισμού.
            Εγκρίνεται η ανακοίνωση για την κίνηση της διαδικασίας προσωρινής αναστολής των δασμολογικών προτιμήσεων που παρέχονται στο Βασίλειο της Καμπότζης σύμφωνα με τον κανονισμό (ΕΕ) αριθ. 978/2012, όπως προβλέπεται στο παράρτημα του εν λόγω κανονισμού.
         
         
            Άρθρο 2
            Η ανακοίνωση για την κίνηση της διαδικασίας προσωρινής αναστολής των δασμολογικών προτιμήσεων που παρέχονται στο Βασίλειο της Καμπότζης σύμφωνα με τον κανονισμό (ΕΕ) αριθ. 978/2012, όπως προβλέπεται στο παράρτημα του εν λόγω κανονισμού, θα δημοσιευτεί στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 11 Φεβρουαρίου 2019.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 303 της 31.10.2012, σ. 1.
         
            (2)  Βλέπε πιο πρόσφατα την έκθεση του Ειδικού Εισηγητή των Ηνωμένων Εθνών για την κατάσταση των ανθρωπίνων δικαιωμάτων στην Καμπότζη, της 15ης Αυγούστου 2018 (A/HRC/39/73) και την προσθήκη σε αυτήν, της 7ης Σεπτεμβρίου 2018 (A/HRC/39/73/Add. 1) και την έκθεση 2018 ILO της επιτροπής εμπειρογνωμόνων της ΔΟΕ για την εφαρμογή των συμβάσεων και των συστάσεων (CEACR) σ. 60.
      
      
         
            ΠΑΡΑΡΤΗΜΑ
            1.   Εισαγωγή
            
            
                     
                        1)
                     
                     
                        Το Βασίλειο της Καμπότζης (εφεξής «Καμπότζη» ή «δικαιούχος χώρα») επωφελείται από τις δασμολογικές προτιμήσεις που παρέχονται στο πλαίσιο του ειδικού καθεστώτος υπέρ των λιγότερο αναπτυγμένων χωρών —«Όλα εκτός από όπλα» («ΕΒΑ»)— σύμφωνα με το άρθρο 1 παράγραφος 2 του κανονισμού (ΕΕ) αριθ. 978/2012 του Ευρωπαϊκού Κοινοβουλίου και του Συμβουλίου για την εφαρμογή συστήματος γενικευμένων δασμολογικών προτιμήσεων (1).
                     
                  
                     
                        2)
                     
                     
                        Σύμφωνα με το άρθρο 19 παράγραφος 1 του κανονισμού (ΕΕ) αριθ. 978/2012, οι δασμολογικές προτιμήσεις που παραχωρούνται στο πλαίσιο του εν λόγω κανονισμού μπορούν να ανασταλούν προσωρινά, εν όλω ή εν μέρει, για λόγους σοβαρών και συστηματικών παραβιάσεων των αρχών που αναφέρονται στις συμβάσεις των Ηνωμένων Εθνών (ΟΗΕ) και της Διεθνούς Οργάνωσης Εργασίας (ΔΟΕ) που απαριθμούνται στον κανονισμό (ΕΕ) αριθ. 978/2012 παράρτημα VIII μέρος Α.
                     
                  
                     
                        3)
                     
                     
                        Από το 2017, η Ευρωπαϊκή Επιτροπή («η Επιτροπή») και η Ευρωπαϊκή Υπηρεσία Εξωτερικής Δράσης έχουν συνεργαστεί ενεργά με το Βασίλειο της Καμπότζης και με τη συμμετοχή σχετικών ενδιαφερόμενων φορέων, συμπεριλαμβανομένων μη κυβερνητικών οργανώσεων, οργανώσεων της κοινωνίας των πολιτών, διεθνών οργανισμών, κοινωνικών εταίρων και επιχειρήσεων σχετικά με διάφορα θέματα που αφορούν τα ανθρώπινα και τα εργασιακά δικαιώματα (2).
                     
                  2.   Νομική βάση
            
            
                     
                        4)
                     
                     
                        Εάν η Επιτροπή κρίνει ότι υφίστανται επαρκείς λόγοι που δικαιολογούν την προσωρινή αναστολή των εν λόγω δασμολογικών προτιμήσεων για τους λόγους που αναφέρονται στο άρθρο 19 παράγραφος 1 του κανονισμού (ΕΕ) αριθ. 978/2012, εκδίδει εκτελεστική πράξη για την κίνηση της διαδικασίας προσωρινής αναστολής, σύμφωνα με τη συμβουλευτική διαδικασία που αναφέρεται στο άρθρο 39 παράγραφος 2 του εν λόγω κανονισμού (3).
                     
                  
                     
                        5)
                     
                     
                        Πρόσφατες πληροφορίες καθώς και εκθέσεις του ΟΗΕ και της ΔΟΕ που διαθέτει η Επιτροπή, μεταξύ των οποίων και η έκθεση της ομάδας των Ηνωμένων Εθνών για τη χώρα της Καμπότζης στο πλαίσιο του τρίτου κύκλου καθολικής περιοδικής εξέτασης της Καμπότζης, η έκθεση για τον ρόλο και τα επιτεύγματα της Ύπατης Αρμοστείας των Ηνωμένων Εθνών για τα ανθρώπινα δικαιώματα στην παροχή συνδρομής προς την κυβέρνηση και τον λαό της Καμπότζης κατά την προαγωγή και την προστασία των ανθρωπίνων δικαιωμάτων (4), η έκθεση της Ειδικής Εισηγήτριας του ΟΗΕ για την κατάσταση των ανθρωπίνων δικαιωμάτων στην Καμπότζη της 27ης Ιουλίου 2017 (5), η δήλωση της Ειδικής Εισηγήτριας του ΟΗΕ, της 14ης Μαρτίου 2018, για το πέρας της αποστολής της, η έκθεση της Ειδικής Εισηγήτριας του ΟΗΕ για την κατάσταση των ανθρωπίνων δικαιωμάτων στην Καμπότζη, της 15ης Αυγούστου 2018 (6), η προσθήκη σε αυτήν της 7ης Σεπτεμβρίου 2018 (7) και η επαναδιατύπωση εκ μέρους της Ειδικής Εισηγήτριας του ΟΗΕ, στη δήλωσή της για το πέρας της αποστολής της, της 8ης Νοεμβρίου 2018, των ανησυχιών που εξέφρασε στη συμπληρωματική έκθεσή της, της 7ης Σεπτεμβρίου 2018, καθώς και λοιπές δημόσια διαθέσιμες εκθέσεις και πληροφορίες από άλλες συναφείς πηγές, συμπεριλαμβανομένων μη κυβερνητικών οργανώσεων, υποδεικνύουν σοβαρές και συστηματικές παραβιάσεις των αρχών που αναφέρονται στις συμβάσεις που απαριθμούνται στο παράρτημα VIII του κανονισμού (ΕΕ) αριθ. 978/2012 και ιδίως στις ακόλουθες:
                        
                                    —
                                 
                                 
                                    Διεθνές σύμφωνο για τα ατομικά και πολιτικά δικαιώματα·
                                 
                              
                                    —
                                 
                                 
                                    Σύμβαση περί συνδικαλιστικής ελευθερίας και προστασίας συνδικαλιστικού δικαιώματος, αριθ. 87·
                                 
                              
                                    —
                                 
                                 
                                    Σύμβαση περί εφαρμογής των αρχών του δικαιώματος οργανώσεως και συλλογικής διαπραγματεύσεως, αριθ. 98·
                                 
                              
                                    —
                                 
                                 
                                    Διεθνές σύμφωνο για τα οικονομικά, κοινωνικά και πολιτιστικά δικαιώματα.
                                 
                              
                  
                     
                        6)
                     
                     
                        Η Επιτροπή, αφού ανέλυσε τα ανωτέρω στοιχεία και κατέληξε στο συμπέρασμα ότι υπάρχουν επαρκείς λόγοι που να δικαιολογούν την κίνηση διαδικασίας, κίνησε τη διαδικασία για την προσωρινή αναστολή, σύμφωνα με το άρθρο 19 του κανονισμού (ΕΕ) αριθ. 978/2012.
                     
                  3.   Διαδικασία (8)
            
            3.1.   Περίοδος παρακολούθησης και αξιολόγησης
            
            
                     
                        7)
                     
                     
                        Η Επιτροπή θα παρακολουθεί και θα αξιολογεί την κατάσταση στην υπό κρίση δικαιούχο χώρα επί έξι μήνες από την ημερομηνία δημοσίευσης της παρούσας ανακοίνωσης στην Επίσημη Εφημερίδα της Ευρωπαϊκής Ένωσης.
                     
                  
                     
                        8)
                     
                     
                        Η Επιτροπή αναζητά όλες τις πληροφορίες που κρίνει αναγκαίες κατά περίπτωση, μεταξύ άλλων τις διαθέσιμες αξιολογήσεις, τα σχόλια, τις αποφάσεις, τις συστάσεις και τα συμπεράσματα των οικείων οργάνων παρακολούθησης των συμβάσεων.
                     
                  
                     
                        9)
                     
                     
                        Για την εξαγωγή των συμπερασμάτων της, η Επιτροπή αξιολογεί όλες τις σχετικές πληροφορίες. Η εκδοθείσα πράξη βασίζεται, μεταξύ άλλων, στα στοιχεία που παρελήφθησαν.
                     
                  3.2.   Παρουσίαση των διαπιστώσεων
            
            
                     
                        10)
                     
                     
                        Εντός τριών μηνών από τη λήξη της περιόδου παρακολούθησης και αξιολόγησης, η Επιτροπή υποβάλλει έκθεση σχετικά με τις διαπιστώσεις και τα συμπεράσματά της προς τη δικαιούχο χώρα. Η δικαιούχος χώρα έχει το δικαίωμα να υποβάλει τα σχόλιά της πάνω στην έκθεση. Η προθεσμία υποβολής των σχολίων δεν υπερβαίνει τον ένα μήνα.
                     
                  3.3.   Λήξη της διαδικασίας
            
            
                     
                        11)
                     
                     
                        Η παρούσα διαδικασία θα ολοκληρωθεί εντός 12 μηνών από την ημερομηνία δημοσίευσης της παρούσας ανακοίνωσης στην Επίσημη Εφημερίδα της Ευρωπαϊκής Ένωσης. Η Επιτροπή αποφασίζει είτε να τερματίσει τη διαδικασία προσωρινής αναστολής είτε να αναστείλει προσωρινά τις δασμολογικές προτιμήσεις που προβλέπονται στο πλαίσιο των προτιμησιακών καθεστώτων του άρθρου 1 παράγραφος 2 του κανονισμού (ΕΕ) αριθ. 978/2012.
                     
                  3.4.   Μέρη της διαδικασίας
            
            
                     
                        12)
                     
                     
                        Μέρη της παρούσας διαδικασίας είναι η δικαιούχος χώρα και τρίτοι που γνωστοποιούν εγγράφως τις απόψεις τους αποστέλλοντας όλες τις σχετικές πληροφορίες στην Επιτροπή.
                     
                  3.4.1.   Δικαιούχος χώρα
            
            
                     
                        13)
                     
                     
                        Η Επιτροπή παρέχει στην υπό κρίση δικαιούχο χώρα κάθε ευκαιρία να συνεργαστεί κατά τη διάρκεια της περιόδου παρακολούθησης και αξιολόγησης.
                     
                  3.4.2.   Τρίτοι
            
            
                     
                        14)
                     
                     
                        Με την επιφύλαξη των διατάξεων της παρούσας ανακοίνωσης, οι τρίτοι μπορούν να γνωστοποιήσουν εγγράφως τις απόψεις τους, να υποβάλουν πληροφορίες και να προσκομίσουν σχετικά αποδεικτικά στοιχεία. Οι εν λόγω πληροφορίες και τα σχετικά αποδεικτικά στοιχεία πρέπει να περιέλθουν στην Επιτροπή εντός μηνός από την ημερομηνία δημοσίευσης της παρούσας ανακοίνωσης στην Επίσημη Εφημερίδα της Ευρωπαϊκής Ένωσης, εκτός εάν προβλέπεται διαφορετικά. Η Επιτροπή λαμβάνει υπόψη της τις απόψεις που υποβάλλουν οι εν λόγω τρίτοι, εφόσον στηρίζονται σε επαρκή αποδεικτικά στοιχεία.
                     
                  3.5.   Δυνατότητα ακρόασης από τις υπηρεσίες ερευνών της Επιτροπής
            
            
                     
                        15)
                     
                     
                        Η υπό κρίση δικαιούχος χώρα και οι τρίτοι που έχουν υποβάλει πληροφορίες οι οποίες στηρίζονται σε επαρκή αποδεικτικά στοιχεία μπορούν να ζητήσουν ακρόαση από τις υπηρεσίες της Επιτροπής. Κάθε αίτηση προφορικής ακρόασης θα πρέπει να υποβάλλεται εγγράφως και να είναι αιτιολογημένη. Η αίτηση πρέπει να περιέλθει στην Επιτροπή το αργότερο έναν μήνα μετά την ημερομηνία δημοσίευσης της παρούσας ανακοίνωσης στην Επίσημη Εφημερίδα της Ευρωπαϊκής Ένωσης.
                     
                  3.6.   Οδηγίες για την υποβολή γραπτών παρατηρήσεων, την αποστολή αλληλογραφίας και την πρόσβαση στον επίσημο φάκελο
            
            
                     
                        16)
                     
                     
                        Όλες οι γραπτές παρατηρήσεις και οι επιστολές που ανταλλάσσονται στο πλαίσιο της παρούσας διαδικασίας πρέπει να συντάσσονται στην αγγλική γλώσσα ή σε μία από τις άλλες επίσημες γλώσσες της Ένωσης.
                     
                  
                     
                        17)
                     
                     
                        Όλες οι γραπτές παρατηρήσεις, συμπεριλαμβανομένων των πληροφοριών που ζητούνται στην παρούσα ανακοίνωση, για τις οποίες ζητείται εμπιστευτική μεταχείριση φέρουν την ένδειξη «Εμπιστευτικό» (9).
                     
                  
                     
                        18)
                     
                     
                        Κάθε αίτηση για εμπιστευτική μεταχείριση αναφέρει τους λόγους για τους οποίους η συγκεκριμένη πληροφορία είναι εμπιστευτική. Εάν ο πάροχος της πληροφορίας δεν επιθυμεί ούτε να τη δημοσιοποιήσει ούτε να επιτρέψει τη δημοσιοποίησή της σε γενικές γραμμές ή υπό συνοπτική μορφή και εάν φαίνεται ότι η αίτηση εμπιστευτικής μεταχείρισης είναι αδικαιολόγητη, η εν λόγω πληροφορία είναι δυνατόν να αγνοηθεί. Οι πληροφορίες θεωρούνται σε κάθε περίπτωση εμπιστευτικές εάν η δημοσιοποίησή τους είναι πιθανόν να έχει σημαντικό αρνητικό αντίκτυπο στον πάροχο ή στην πηγή αυτών των πληροφοριών ή στα φυσικά ή νομικά πρόσωπα που μνημονεύονται στις εν λόγω πληροφορίες.
                     
                  
                     
                        19)
                     
                     
                        Τα μέρη της διαδικασίας που παρέχουν «εμπιστευτικές» πληροφορίες οφείλουν να προσκομίζουν μη εμπιστευτικές περιλήψεις τους, οι οποίες να φέρουν την ένδειξη «Προς εξέταση από τα μέρη της διαδικασίας». Οι εν λόγω περιλήψεις πρέπει να είναι επαρκώς λεπτομερείς, ώστε να επιτρέπουν την κατανόηση, σε ικανοποιητικό βαθμό, της ουσίας των πληροφοριών που υποβάλλονται εμπιστευτικά. Ληφθείσες πληροφορίες εμπιστευτικού χαρακτήρα ή ληφθείσες πληροφορίες οι οποίες παρασχέθηκαν εμπιστευτικά δεν κοινοποιούνται χωρίς ρητή άδεια του παρόχου των πληροφοριών αυτών. Οι πληροφορίες που λαμβάνονται βάσει του κανονισμού (ΕΕ) αριθ. 978/2012 χρησιμοποιούνται μόνο για τον σκοπό για τον οποίον ζητήθηκαν.
                     
                  
                     
                        20)
                     
                     
                        Τα μέρη της διαδικασίας καλούνται να υποβάλλουν όλες τις παρατηρήσεις και τις αιτήσεις τους με ηλεκτρονικό ταχυδρομείο, μαζί με σαρωμένες εξουσιοδοτήσεις, με την εξαίρεση ογκωδών απαντήσεων που υποβάλλονται σε CD-ROM ή DVD αυτοπροσώπως ή με συστημένη επιστολή.
                     
                  
                     
                        21)
                     
                     
                        Με τη χρήση ηλεκτρονικού ταχυδρομείου, τα μέρη της διαδικασίας εκφράζουν τη συμφωνία τους με τους κανόνες που ισχύουν για την ηλεκτρονική υποβολή στοιχείων, οι οποίοι περιέχονται στο έγγραφο «CORRESPONDENCE WITH THE EUROPEAN COMMISSION IN GSP procedures» («ΑΛΛΗΛΟΓΡΑΦΙΑ ΜΕ ΤΗΝ ΕΥΡΩΠΑΪΚΗ ΕΠΙΤΡΟΠΗ ΣΕ ΔΙΑΔΙΚΑΣΙΕΣ ΣΓΠ»), το οποίο δημοσιεύεται στον δικτυακό τόπο της Γενικής Διεύθυνσης Εμπορίου.
                     
                  
                     
                        22)
                     
                     
                        Τα μέρη της διαδικασίας πρέπει να δηλώσουν το όνομα/την επωνυμία, τη διεύθυνση, τον αριθμό τηλεφώνου τους και έγκυρη διεύθυνση ηλεκτρονικού ταχυδρομείου και να διασφαλίσουν ότι η παρεχόμενη διεύθυνση ηλεκτρονικού ταχυδρομείου είναι η λειτουργική και επίσημη επιχειρηματική (10) τους διεύθυνση ηλεκτρονικού ταχυδρομείου, η οποία ελέγχεται σε καθημερινή βάση. Από τη στιγμή που θα υποβληθούν τα στοιχεία επικοινωνίας, η Επιτροπή θα επικοινωνεί με τα μέρη της διαδικασίας μόνο μέσω ηλεκτρονικού ταχυδρομείου, εκτός αν τα εν λόγω μέρη ζητήσουν ρητά να λαμβάνουν όλα τα έγγραφα της Επιτροπής με άλλα μέσα επικοινωνίας ή εκτός αν η φύση του προς αποστολή εγγράφου επιβάλλει τη χρήση συστημένης επιστολής. Για περαιτέρω κανόνες και πληροφορίες σχετικά με την αλληλογραφία με την Επιτροπή, συμπεριλαμβανομένων των αρχών που εφαρμόζονται για την υποβολή παρατηρήσεων μέσω ηλεκτρονικού ταχυδρομείου, τα μέρη της διαδικασίας θα πρέπει να συμβουλεύονται τις οδηγίες επικοινωνίας που αναφέρονται στο σημείο 21.
                        Διεύθυνση αλληλογραφίας της Επιτροπής:
                        
                                    Ευρωπαϊκή Επιτροπή
                                 
                              
                                    Γενική Διεύθυνση Εμπορίου
                                 
                              
                                    Διεύθυνση D
                                 
                              
                                    Γραφείο: CHAR 08/173
                                 
                              
                                    1049 Bruxelles / Brussel
                                 
                              
                                    BELGIQUE / BELGIË
                                 
                              
                                    Email: TRADE-EBA-CAMBODIA-TW@ec.europa.eu
                                 
                              Τα μέρη της διαδικασίας μπορούν να ζητούν πρόσβαση στον επίσημο φάκελο κάνοντας χρήση των ανωτέρω στοιχείων επικοινωνίας.
                     
                  3.7.   Σύμβουλος ακροάσεων
            
            
                     
                        23)
                     
                     
                        Η δικαιούχος χώρα και οι τρίτοι που έχουν υποβάλει πληροφορίες οι οποίες στηρίζονται σε επαρκή αποδεικτικά στοιχεία μπορούν επίσης να ζητήσουν την παρέμβαση του συμβούλου ακροάσεων. Ο σύμβουλος ακροάσεων εξετάζει τις αιτήσεις πρόσβασης στον επίσημο φάκελο, τις διαφωνίες σχετικά με τον εμπιστευτικό χαρακτήρα των εγγράφων, τις αιτήσεις παράτασης των προθεσμιών, τις αιτήσεις ακρόασης και οποιεσδήποτε άλλες αιτήσεις αφορούν τα δικαιώματα υπεράσπισης των μερών της διαδικασίας, όπως αυτές ενδέχεται να προκύψουν κατά τη διαδικασία. Ο σύμβουλος ακροάσεων μπορεί να διοργανώνει ακροάσεις με τη δικαιούχο χώρα ή με ενδιαφερόμενους τρίτους και να μεσολαβεί μεταξύ της δικαιούχου χώρας ή ενδιαφερόμενων τρίτων και των υπηρεσιών της Επιτροπής προκειμένου να διασφαλιστεί η πλήρης άσκηση των δικαιωμάτων υπεράσπισης.
                     
                  
                     
                        24)
                     
                     
                        Η αίτηση ακρόασης από τον σύμβουλο ακροάσεων θα πρέπει να υποβάλλεται εγγράφως και να είναι αιτιολογημένη. Ο σύμβουλος ακροάσεων εξετάζει την αιτιολόγηση των αιτήσεων. Οι ακροάσεις αυτές θα πρέπει να πραγματοποιούνται μόνο αν τα ζητήματα δεν έχουν διευθετηθεί με τις υπηρεσίες της Επιτροπής σε εύθετο χρόνο.
                     
                  
                     
                        25)
                     
                     
                        Οι τρίτοι που έχουν υποβάλει πληροφορίες οι οποίες στηρίζονται σε επαρκή αποδεικτικά στοιχεία μπορούν να ζητήσουν την παρέμβαση του συμβούλου ακροάσεων για να διαπιστώσουν αν οι παρατηρήσεις τους ελήφθησαν υπόψη από την Επιτροπή. Η έγγραφη αίτηση υποβάλλεται το αργότερο 10 ημέρες μετά τη λήξη της προθεσμίας που παρέχεται για τη γνωστοποίηση των απόψεών τους η οποία προβλέπεται στο σημείο 14). Όταν οι αιτήσεις ακρόασης υποβάλλονται εκπρόθεσμα, ο σύμβουλος ακροάσεων εξετάζει επίσης τους λόγους αυτής της καθυστέρησης, τη φύση των ζητημάτων που εγείρονται και τον αντίκτυπο των εν λόγω ζητημάτων στα δικαιώματα υπεράσπισης, λαμβάνοντας δεόντως υπόψη τα συμφέροντα της χρηστής διοίκησης και της έγκαιρης ολοκλήρωσης της διαδικασίας.
                     
                  
                     
                        26)
                     
                     
                        Οι αρμόδιες υπηρεσίες της Επιτροπής συμμετέχουν σε όλες τις προφορικές ακροάσεις του συμβούλου ακροάσεων με τη δικαιούχο χώρα ή με ενδιαφερόμενους τρίτους. Για περισσότερες πληροφορίες και στοιχεία επικοινωνίας, τα μέρη της διαδικασίας μπορούν να ανατρέξουν στις ιστοσελίδες του συμβούλου ακροάσεων στον ιστότοπο της ΓΔ Εμπορίου: http://ec.europa.eu/trade/trade-policy-and-you/contacts/hearing-officer/
                     
                  3.8.   Επεξεργασία δεδομένων προσωπικού χαρακτήρα
            
            
                     
                        27)
                     
                     
                        Η επεξεργασία των δεδομένων προσωπικού χαρακτήρα που συγκεντρώνονται στο πλαίσιο της παρούσας έρευνας θα γίνει σύμφωνα με τον κανονισμό (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου (11).
                     
                  
               (1)  Κανονισμός (ΕΕ) αριθ. 978/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, για την εφαρμογή συστήματος γενικευμένων δασμολογικών προτιμήσεων και την κατάργηση του κανονισμού (ΕΚ) αριθ. 732/2008 (ΕΕ L 303 της 31.10.2012, σ. 1).
            
               (2)  Έκθεση σχετικά με το σύστημα γενικευμένων προτιμήσεων για την περίοδο 2016-2017 [COM(2018) 36 final της 19.1.2018].
            
               (3)  Ζητήθηκε η γνώμη της επιτροπής γενικευμένων δασμολογικών προτιμήσεων στις 29.1.2019.
            
               (4)  A/HRC/36/32 και A/HRC/37/64.
            
               (5)  A/HRC/36/61.
            
               (6)  A/HRC/39/73.
            
               (7)  A/HR/39/73/Add.1.
            
               (8)  Κατ' εξουσιοδότηση κανονισμός (ΕΕ) αριθ. 1083/2013 της Επιτροπής, της 28ης Αυγούστου 2013, για τη θέσπιση κανόνων που αφορούν τη διαδικασία προσωρινής αναστολής των δασμολογικών προτιμήσεων και τη λήψη γενικών μέτρων διασφάλισης σύμφωνα με τον κανονισμό (ΕΕ) αριθ. 978/2012 του Ευρωπαϊκού Κοινοβουλίου και του Συμβουλίου για την εφαρμογή συστήματος γενικευμένων δασμολογικών προτιμήσεων (ΕΕ L 293 της 5.11.2013, σ. 16).
            
               (9)  «Εμπιστευτικό» είναι το έγγραφο που θεωρείται ότι έχει εμπιστευτικό χαρακτήρα, σύμφωνα με το άρθρο 38 παράγραφος 4 του κανονισμού (ΕΕ) αριθ. 978/2012.
            
               (10)  Εφόσον το στοιχείο αυτό είναι σχετικό.
            
               (11)  Κανονισμός (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών (ΕΕ L 8 της 12.1.2001, σ. 1).